ET Euroopa Liidu Teataja C 41/26

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 41/15)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„RADICCHIO DI CHIOGGIA”

EÜ nr: IT/PGI/00484/06.07.2005

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole, alimentari e forestali Aadress: Via XX Settembre, 20 I-00187 Roma Tel: (39) 06 481 99 68 — 46 65 51 04 Faks: (39) 06 42 01 31 26 E-post: qpa3@politicheagricole.it

2. Taotlejate rühm:

Nimi: Comitato promotore «Radicchio di Chioggia» Aadress: Via Valgrande, 27 — S. Anna di Chioggia (VE) Tel: (39) 041 495 02 84 Faks: (39) 041 495 05 78 E-post: — Koosseis: tootjad/töötlejad ( X ) muud ( )

3. Toote liik:

Klass: 1.6: Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Radicchio di Chioggia”

4.2. Kirjeldus: Kaitstud geograafiline tähis „Radicchio di Chioggia” omistatakse toodetele, mis on saadud taimedest, mis kuuluvad Asteracee sugukonda, perekonna Cichorium liiki inthybus ja sorti silvestre. „Radicchio di Chioggia” punasigurit on kahte tüüpi: „varajane” ja „hiline”.

Taimel on ümarad tihedalt üksteise peal asetsevad lehed, mis moodustavad taimele iseloomuliku kerakujulise pea. Lehtede värvus varieerub punasest sügavpunaseni, nende keskosas on valged leherood.

Kahte sorti eristavad omadused on järgmised:

varajane sort: väikese kuni keskmise suurusega, kaaluga 180–400 grammi, erkpunasest purpurlilla värvuseni, lehed on käharad, magusast kergelt mõru maitseni;

hiline sort: keskmisest suureni, väga kompaktse peaga, kaaluga 200– 450 grammi, sügava purpurlilla värvusega, lehed on küllaltki käharad, kergelt mõru maitsega.

Punasigurit „Radicchio di Chioggia” turustatakse koos väikese juurejupiga (peajuur), mis lõigatakse korralikult läbi juurekaelast allpool.

Pead peavad olema terved, masajad, värske välimusega ning ilma kahjurite või nende põhjustatud kahjustusteta või liigse niiskuseta ka juhul, kui see nõuab peade korrastamist.

4.3. Geograafiline piirkond: „Radicchio di Chioggia” hilist sorti kasvatatakse piirkonnas, mis hõlmab Chioggia, Cona ja Cavarzere valdasid Veneetsia provintsis, Codevigo ja Corbezzole valdasid Padua provintsis ning Rosolina, Ariano Polesine, Taglio di Po, Porto Viro ja Loreo valdasid Rovigo provintsis. Varajast sorti kasvatatakse üksnes Chioggia ja Rosolina valdades, kus erilised pinnaseomadused ja ilmastikutingimused toovad esile sordile iseloomulikud omadused.

4.4. Päritolutõend: Tootmisprotsessi iga etappi tuleb jälgida ning kõik sissetulevad ja väljaminevad tooted tuleb registreerida. Sel viisil ning tootjaid ja pakendajaid sisaldavate loetelude abil, mida peab kontrolliasutus, tagatakse toote jälgitavus.

KGTd „Radicchio di Chioggia” võivad kasutada tootjad, kelle maa asub tootmispiirkonnas ning kes igal turustusaastal kannavad oma haritava maa kontrolliasutuse poolt peetavasse ning pidevalt uuendatavasse loetelusse, mis sisaldab üksikasju maa katastritunnuste kohta ning sisaldab varajaste ja hiliste sortide kasvatamise üksikasju. Ühtlasi peavad asjaomased tootjad deklareerima tegelikult toodetud ja turustatud „Radicchio di Chioggia” koguse, sisestades asjaomased näitajad spetsiaalsetesse registritesse. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod: Tootespetsifikaadis on muu hulgas sätestatud, et varajast sorti külvatakse taimelavale alates 1. detsembrist kuni aprilli lõpuni ning otse põllule alates märtsi algusest. Ümberistutamine toimub umbes 30 päeva jooksul. Ühe ruutmeetri kohta istutatakse kaheksa kuni kümme taime ning neid võib katta tugikaartele asetatud kattekilega, mis taimede aklimatiseerumisel järk-järgult eemaldatakse. Saagikoristus toimub 1. aprillist kuni 15. juulini ning saagikus pärast taimede korrastamist ei tohi ületada 18 tonni hektari kohta.

Hilist sorti külvatakse taimelavale alates 20. juunist kuni 15. augustini või otse põllule juulis ja augustis kasvutihedusega seitse kuni kümme taime ruutmeetri kohta. Saagikoristus toimub septembrist märtsini ning saagikus pärast peade korrastamist ei tohi ületada 28 tonni hektari kohta.

Saak koristatakse pärast seda, kui lehed on moodustanud enam-vähem kompaktse pea, lõigates taime juure läbi punktist, kuhu kinnituvad alumised lehed, mis tavaliselt asub vaevalt 2 kuni 3 cm allpool maapinda. Taimed korrastatakse kas põllul või ettevõtte tööruumides, tingimusel et need asuvad punktis 4.3 kirjeldatud piirkonnas, kasutades selleks traditsioonilisi kaarjaid nuge, mida tuntakse „roncole” nime all.

4.6. Seos piirkonnaga: Laguunide piirkonda iseloomustab kaks tunnusjoont: temperatuuride vahemik on piiratud nii päeva jooksul kui ka üleminekul ühest päevast teise ning piirkonnas valitsevad tuuled ja briisid — tüüpiline Aadria mere „nuhtlus” — aitavad segada madalamaid atmosfäärikihte ning vältida seega niiskusekoldeid, mis võiksid saagi kvaliteeti kahjustada.

Lahtine, savine pinnas soodustab hilise sordi kasvatamist ning ülemäärane kuumus takistaks pea sulgumist ja traditsioonilise keraja kuju moodustamist ning põhjustaks enneaegset viljumist.

Varajast sorti saab kasvatada ainult rannikuäärsetes Chioggia ja Rosolina valdades. Seda tänu kombinatsioonile liivasest pinnasest, mere lähedusest, mis tagab temperatuuri erinevuse võrreldes sisemaa piirkondadega, rohketest tuultest ja võimalusest kasutada niisutamiseks maapinnale väga lähedal asuvat põhjavett, mille kättesaamiseks kaevatakse maasse augud, mida kohalikud tunnevad „buse” nime all.

Chioggia ja Rosolina valdade liivane pinnas ja rannikupiirkondade ilmastik loob ideaalsed tingimused kõnealuse toote kasvatamiseks: uuringud on näidanud, et punasigurit „Radicchio di Chioggia” on oluline kaitsta koormuse eest, mida põhjustavad temperatuuri ja pinnase niiskustaseme suured kõikumised, samuti on uuringud näidanud, et kui „Radicchio di Chioggia” kasvatatakse mis tahes muus keskkonnas, kaasneb sellega enneaegne viljumine 50–60 % ulatuses ning pea värvuse intensiivsuse oluline vähenemine.

Kõnealune toode erineb teistest punasiguritest selle poolest, et kuiva taime proteiinisisaldus on 1,0–1,4 % ning taim sisaldab rohkesti kaaliumi, fosforit ja kaltsiumi, olles samal ajal madala kalorisisaldusega, mis muudab ta toitumise seisukohast eelistatud valikuks.

Tõendid köögiviljade kasvatamisest Chioggia piirkonnas ulatuvad tagasi 1700. aastasse, nimelt näitavad „Villa Episcopale” kaardid ja Alessandro Ottolini kogutud andmed „Podestà di Chiazza” (praeguse Chioggia) koolide kohta, et „Scuola di S. Giovanni di Ortolani” (Püha Giovanni Köögiviljakasvatajate kool) oli oma 544 õpilasega suuruselt teine kool pärast kuulsat „Scuola dei pescatori't” (Kalameeste kool).

Premiate Officine Grafiche Ferrari kord kuus avaldatavas Istituto Federale di Credito per il Risorgimento delle Venezie meelespea 1923. aasta märtsinumbris loetleti punasigurit koos muude köögiviljadega külvikorrakultuuride hulgas. Täiendavaid tõendeid võib leida Pagani-Gallimberti teoses „Cenni di economia agricola” (1929) (Köögiviljakasvatuse lühiülevaade), milles kirjeldatakse punasiguri kasvatamist merelt tagasivõidetud liivastesse piirkondadesse rajatud laguuniäärsetes köögiviljaaedades.

Suure puu- ja köögivilja turu loomine tootmispiirkonna lähistele on lahendanud probleemid seose turustamise ja levitamisega, milleks 1860. aastani kasutati Verona-Chioggia raudteeliini.

4.7. Kontrolliasutus:

Nimi: C.S.Q.A. Certificazioni S.r.l. Aadress: Via S. Gaetano, 74 — I-36016 Thiene (VI) Tel: (39) 0445 31 30 11 Faks: (39) 0445 31 30 70 E-post: csqa@csqa.it

Kontrolliasutus vastab standardile EN 45011.

4.8. Märgistus: Punasigur „Radicchio di Chioggia” peab olema pakendatud nii, et pakendi avamisel pitser murdub ning:

puidust, plastist, polüstüreenist, kartongist või muust toiduainetele sobiva kvaliteediga materjalist valmistatud konteinerite välised mõõtmed on järgmised: 30 cm x 50 cm, 30 cm x 60 cm või 40 cm x 60 cm ning need peavad mahutama ühe kihina 1–5 kg toodet;

pakend, mis mahutab vähem kui 1 kg toodet, peab olema valmistatud puidust, plastist, polüstüreenist või kartongist; iga pakendi sisu peab olema ühtlik ning sisaldama ainult ühte tüüpi, kategooriat ja mõõtu sigurit; pakendi nähtava sisu peab esindama sisu tervikuna.

Pakend peab toodet piisavalt kaitsma.

Pakend ei tohi sisaldada võõrkehi.

Konteineritel peab olema märgis, millel on logo ja ühesuuruste trükitähtedega kirjutatud sõnad: „Radicchio di Chioggia” ning märge selle kohta, kas konteiner sisaldab varajast või hilist sorti.

Logo valgel taustal on kujutatud pruuni äärisega kollases raamistuses kaunistatud kilpi, millel on keskaegses stiilis punane musta piirjoonega lõvi, ning selle ümber on punaste suurtähtedega pealdis „RADICCHIO DI CHIOGGIA I.G.P.”.

Kirjatüüp: Garamond.

Tähesuurus: maksimaalne „50” — minimaalne „10”.

Ringi läbimõõt: maksimaalne „15” — minimaalne „3”.

Logo värvid:

Punane= magenta 95 % — kollane 80 %;

Kollane= magenta 7 % — kollane 85 %;

Pruun= tsüaan 12 % — magenta 60 % — kollane 95 %;

Must= must 100 %.

„Radicchio di Chioggia I.G.P.” logoga märgiseid ei tohi pärast konteinerile kinnitamist taaskasutada.

Konteinerile peab samuti olema märgitud:

üksiktootja või tootjate ühistu ja pakendaja nimi ja aadress või ärinimi ja tegelik asukoht;

müümise netokaal ja kategooria; ning

konteineritele võib kanda lisateavet tingimusel, et see ei ole ülistava iseloomuga ega eksita tarbijat toote iseloomu või omaduste suhtes

Igal juhul peab mis tahes muu teave olema kirjutatud olulisemalt väiksemate tähtedega kui KGT „Radicchio di Chioggia”.

(1) ELT L 93, 31.3.2006, lk 12.